ועדת החינוך, התרבות והספורט, כנסת 18, פרוטוקול מספר 112, 2009-12-08 11:00

חיים אמסלם: בוקר טוב, אני מתכבד לפתוח את ישיבת ועדת החינוך, התרבות והספורט.

חיים אמסלם: קודם כול אני מבקש לאחל ליושב-ראש הוועדה, חבר הכנסת זבולון אורלב, החלמה מהירה ושלא יזדקק לי לעתים תכופות, שהשרביט יישאר בידיו.

חיים אמסלם: נדון היום בהצעת חוק של חברת הכנסת פאינה קירשנבאום, הצעת חוק יום הזיכרון לחללי מערכות ישראל (תיקון – משפחות נפגעי פעולות האיבה), התשס"ט-2009, שמונחת לפניכם.

חיים אמסלם: המטרה להחיל את חוק יום הזיכרון גם על נפגעי פעולות איבה כמו על חללי מערכות ישראל לעניין יום חופש ביום הזיכרון.

חיים אמסלם: אולי תרצי לומר כמה מילים, בקצרה.

פניה קירשנבאום: הצעת החוק הזאת נועדה לתקן עוול היסטורי, כאשר משפחות של חללי מערכות ישראל קיבלו את יום הזיכרון כיום חופשי ואילו המשפחות של נפגעי פעולות איבה עשו את היום הזה על חשבונן.

פניה קירשנבאום: אני מבקשת לתקן את העוול הזה.

פניה קירשנבאום: אני סבורה שאין כאן הרבה על מה לדון ואין מי שיכול להתנגד להצעה הזאת.

פניה קירשנבאום: אני, שליוויתי לא מעט משפחות כאלה, גם בהתיישבות וגם אחרי הפיגוע בדולפינריום, סבורה שפשוט עוול שביום הזה, כשאנשים מתייחדים עם זכר בני משפחותיהם שנפגעו, עליהם לעשות את זה על חשבונם.

חיים אמסלם: תודה חברת הכנסת קירשנבאום.

חיים אמסלם: אני סבור שההצעה שלך נכונה וצודקת ומוסרית.

חיים אמסלם: אין לי מה להוסיף על מה שאמרת.

מירב ישראלי: נקרא את הצעת החוק ואחר-כך נשמע אם יש הערות.

מירב ישראלי: כרגע זה תיקון לחוק יום הזיכרון לחללי מערכות ישראל (תיקון – משפחות נפגעי פעולות האיבה), שמתקן את סעיף 4א לחוק.

מירב ישראלי: "בחוק יום הזיכרון לחללי מערכות ישראל, התשכ"ג-1963, בסעיף 4א, אחרי "של חלל מערכות ישראל" יבוא "או של נפגע פעולות איבה, כהגדרתו בחוק התגמולים לנפגעי פעולות איבה, התש"ל-1970,".

מירב ישראלי: " יש לי הערה.

מירב ישראלי: זה לא "משפחתו של נפגע פעולות איבה", אלא צריך להיות "מי שנפטר כתוצאה מפגיעת איבה כהגדרתה בחוק התגמולים לנפגעי פעולות איבה".

מירב ישראלי: זה המינוח שנקבע בחוק תגמולים לנפגעי פעולות איבה, אז צריך לתקן את המינוח.

מירב ישראלי: נקודה נוספת שהעלה שר המשפטים במליאה נוגעת לשאלה באיזה חוק צריך להכניס את התיקון.

מירב ישראלי: בעניין הזה אולי לנציגי הממשלה יהיה מה להגיד.

חיים אמסלם: מי מוגדר על-פי ההגדרה הזאת כזכאי ליום חופשי?

מירב ישראלי: כרגע נכתב בסעיף 4א: "לעניין סעיף זה – 'קרוב משפחה': הורים, הורי הורים, בן זוג, ילדים, אחים ואחיות".

מירב ישראלי: זה חל גם לגבי חללי מערכות ישראל.

חיים אמסלם: כלומר, ההגדרה "קרוב משפחה" שחלה לגבי חללי מערכות ישראל תחול גם לגבי חללים נפגעי פעולות איבה.

דן אורן: אני נציג משרד המשפטים.

דן אורן: הממשלה תמכה בהצעת החוק, בכפוף לתיאום הנוסח עם משרדי הממשלה הנוגעים בדבר.

דן אורן: במסגרת תיאום הנוסח, לפחות על-פי שיחה שהיתה לי עם צה"ל אתמול אני מבין, וזה בא לידי ביטוי גם בדברי שר המשפטים במליאה, שהאכסניה לתיקון הזה היא החוק שמעניק זכויות לנפגעי פעולות איבה.

דן אורן: כאן, עם כל הצער, מדובר על קרובי משפחה של חללים ויש נפגעי פעולות איבה שהם לא נפגעים של חללים.

חיים אמסלם: לכן שאלתי קודם מי כלול בהגדרה.

חיים אמסלם: לצה"ל יש עמדה מסוימת בעניין הזה?

חיים אמסלם: תיכף נשמע אותם.

דן אורן: אנחנו לא רואים את העניין הזה כנקודה משפטית.

דן אורן: למשרד הביטחון יש עמדה בנושא, והוא יציג אותה.

דן אורן: מבחינה משפטית אפשר לטעמנו להכניס אותו סעיף לחוק התגמולים לנפגעי פעולות איבה והמשמעות תהיה זהה, שיום הזיכרון יהיה יום חופש, כאילו העובד עבד.

דן אורן: זה ישיג אותה מטרה.

דן אורן: אנחנו עוסקים כאן רק בשאלת המיקום בספר החוקים ולא ממש במהות עצמה.

חיים אמסלם: תודה רבה לך.

חיים אמסלם: נציג משרד הביטחון, בבקשה.

יעקב גבאי: משרד הביטחון וצה"ל בוודאי לא מתנגדים להצעת החוק ומבינים את הצורך לגבי הקרובים מדרגה ראשונה, זאת ההגדרה מבחינת קרובי המשפחה.

יעקב גבאי: אבל אנחנו מבקשים שזה לא יהיה במסגרת חוק יום הזיכרון לחללי מערכות ישראל אלא, כפי שאמר קודמי, במסגרת חוק שמתייחס לנפגעי פעולות איבה.

יעקב גבאי: אנחנו מבקשים לא לקשור את זה לחוק יום הזיכרון לחללי מערכות ישראל.

חיים אמסלם: נמק, בבקשה.

יעקב גבאי: ועדות רבות דנו בנושא הזה, כולל ועדות שרים, ובהן הצגנו את השוני המהותי באשר לחללי מערכות ישראל, את ההבנה ההיסטורית שזה יום שמיוחד לחללי מערכות ישראל בכללותם.

יעקב גבאי: ועדות רבות הוקמו.

יעקב גבאי: הוועדה הגדולה שפעלה בראשות השופט מלץ החליטה שביום הזה יש אמירה חשובה גם למשפחות של נפגעי פעולות איבה ולכן הוחלט שבשעה 13:00 באותו יום יתקיים טקס בהר הרצל.

יעקב גבאי: אבל הנושא הטקסי הוא נפרד ואנחנו מבקשים לא לקשור בין חוק חללי מערכות ישראל לחוק שמעניק זכויות לנפגעי פעולות איבה.

יעקב גבאי: היום מדברים על יום חופש בשכר, מחר יתבקש חיבור אחר.

יעקב גבאי: לאור זה שוועדות שונות דנו בנושא, במסגרת ההסכמות שהיו בוועדת שרים הוחלט שתהיה הפרדה בין שני הנושאים האלה בחוקים.

חיים אמסלם: ובכל זאת, על-פי החלטת הממשלה היום שנחשב כיום הזיכרון לחללי מערכות ישראל מוכר גם כיום זיכרון לנפגעי פעולות איבה.

יעקב גבאי: הוא מגודר כיום הזיכרון לחללי מערכות ישראל, ובתוכו הוסכם שבשעה 13:00 יהיה טקס זיכרון גם לחללי פעולות איבה.

יעקב גבאי: הוא אינו מוגדר כיום הזיכרון גם לאלה וגם לאלה.

יעקב גבאי: ההגדרה שונה והחוק שונה.

יעקב גבאי: אנו חוששים שאם נחיל כאן נושא אחד הרי שבהמשך יבואו עוד דברים רבים נוספים.

יעקב גבאי: גם ארגון "יד לבנים" וגם ארגון "אלמנות חללי צה"ל" התנגדו לכך בכל הוועדות.

יעקב גבאי: יש הרבה נושאים שנדונים כל פעם בוועדות שונים, ומידי פעם מוקמות ועדות שונות, ובכל הוועדות הללו הוסכם שתהיה הפרדה בין שני הדברים.

חיים אמסלם: למישהו יש עמדה שונה מן העמדה של מר גבאי?

פניה קירשנבאום: אני רוצה להתייחס לעניין הזה.

פניה קירשנבאום: נכון שמטרת הצעת החוק שלי לאפשר יום חופשי למשפחות שמתאבלות על יקיריהן ביום הזיכרון.

פניה קירשנבאום: לכאורה לא היה צריך להפריע להעביר את זה לחוק של נפגעי פעולות איבה.

פניה קירשנבאום: אתה מעלה סוגייה שבאמת לא כל-כך קשורה לחוק הזה, אבל שכואבת מאוד לכל משפחת נפגעי הטרור.

פניה קירשנבאום: אגיד עכשיו דבר מה לא כל-כך פופולרי, ובוודאי לא כל-כך מקובל בין חברי הכנסת, אבל בכל זאת אני חייבת להגיד.

פניה קירשנבאום: בין כל חללי מערכות ישראל יש גם חללים שנפגעו בתאונות דרכים ועדיין הם נכללים באותה קטגוריה גם אם נפגעו במהלך בילוי בימי החופשה שלהם.

פניה קירשנבאום: הם עדיין נחשבים לחללים של מערכות ישראל, כאשר אלה שנפגעו מפעולות איבה באמת נפלו קורבן למלחמת טרור שמתקיימת במדינת ישראל.

פניה קירשנבאום: לדעתי יש דברים רבים שלא היו צריכים להפריד ביניהם, כי גם קורבנות הטרור הם חלק מן המערכה שמתקיימת בישראל.

פניה קירשנבאום: אבל כדי להעביר את הצעת החוק אני מוכנה לקבל את ההערה הזאת.

חיים אמסלם: העיקרון שצריך להנחות אותנו, שבסופו של דבר הצעת החוק שלך תעבור.

חיים אמסלם: זאת השורה התחתונה החשובה והעיקרית.

פניה קירשנבאום: ציינתי את ההסתייגות שלי, אבל כדי לקדם את הצעת החוק אני מוכנה לקבל את ההערה.

חיים אמסלם: נציגי המוסד לביטוח לאומי נמצאים אתנו?

יהודית גידלי: נציג המוסד לביטוח לאומי הודיע שיבוא, אך לא הגיע.

חיים אמסלם: מישהו רוצה לומר דבר מה בנושא הזה?

ציון שבת: אני מנהל האגף לכוח-אדם בהוראה במשרד החינוך.

ציון שבת: אנחנו בהחלט מקבלים את הצעת החוק הזאת בהבנה.

ציון שבת: זה יציב בפנינו קשיים, אבל נתגבר עליהם.

חיים אמסלם: זה מסוג החוקים שלכבוד לכנסת ישראל לחוקק.

חיים אמסלם: זה מסוג החוקים החשובים באמת, שמעבר לצד הכספי יש בהם גם אמירה ומסר.

מירב ישראלי: נשלב את זה בחוק תגמולים לנפגעי פעולות איבה, אולי בסעיף 8א רבתי, אחרי הסעיף שעוסק בזכויות של משפחות החללים.

תהילה ורון: אני נציגת משרד התעשייה, המסחר והתעסוקה.

תהילה ורון: אני מבקשת שככל שזה משולב בחוק התגמולים, שתהיה הגדרה שתכלול קרובי משפחה מדרגה ראשונה בלבד, ורק של חללים.

מירב ישראלי: אמרתי קודם את הנוסח, שמתאים בדיוק לנוסח של נפגעי פעולות איבה: "מי שנפטר כתוצאה מפגיעת איבה".

מירב ישראלי: ההגדרה "קרוב משפחה" הוקראה כבר.

חיים אמסלם: מי בעד הצעת החוק?

חיים אמסלם: מי נגד?

חיים אמסלם: מי נמנע?

חיים אמסלם: הצבעה בעד הצעת חוק יום הזיכרון לחללי מערכות ישראל (תיקון – משפחות נפגעי פעולות האיבה), התשס"ט-2009 – 2 נגד – אין נמנעים – אין הצעת החוק נתקבלה.

חיים אמסלם: 2 בעד, אין מתנגדים ואין נמנעים.

חיים אמסלם: הצעת חוק יום הזיכרון לחללי מערכות ישראל (תיקון – משפחות נפגעי פעולות האיבה), התשס"ט-2009, נתקבלה ותועבר לקריאה ראשונה למליאה.

חיים אמסלם: תודה רבה.